ร่อนตะแกรงการเมือง
สว.ปูดรัฐเตรียมรีดเงิน
6 มี.ค. 2556

สว.ปูดรัฐเตรียมรีดเงิน
นายสมชาย แสวงการ สว.สรรหา เปิดเผยว่า ขณะนี้รัฐบาลกำลังถังแตก และหาทางรีดภาษีและเงินจากประชาชนในวิธีการที่ไม่ถูกต้องด้วยการออกฎหมาย 2 ฉบับ ซึ่งรอเข้าสู่การพิจารณาของสภา คือ ร่างแก้ไข พ.ร.บ.สำนักงานสลากกินแบ่งฯ ซึ่งเป็นการแก้ไขการออกสลากตัวเลข สลากลอตโต สลากกีฬา และสลากรู้ผลทันที และร่างแก้ไข พ.ร.บ.การพนัน โดยอนุญาตให้ตั้งกาสิโนในประเทศไทยได้
ส่ง ปปช.เอาผิดมาร์ค
นายธาริต เพ็งดิษฐ์ อธิบดีดีเอสไอ เปิดเผยว่า ได้ลงนามเห็นชอบสรุปสำนวนคดีโครงการก่อสร้างสถานีตำรวจของสำนักงานตำรวจแห่งชาติ เสนอไปยังคณะกรรมการป้องกันและปราบปรามการทุจริตแห่งชาติ (ป.ป.ช.) แล้ว โดยมีผู้กระทำผิดตามประมวลกฎหมายอาญา 157 จำนวน 2 คน คือ นายสุเทพ เทือกสุบรรณ อดีตรองนายกรัฐมนตรี และนายอภิสิทธิ์ เวชชาชีวะ อดีตนายกรัฐมนตรี ส่วนความผิดเกี่ยวกับ พ.ร.บ.ว่าด้วยการเสนอราคาต่อหน่วยงานของรัฐ พบว่านายสุเทพเข้าข่ายกระทำผิดเพียงบุคคลเดียว 
จี้หัวหน้าสำนักโพลลาออก
นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ได้ออกแถลงการณ์เรียกร้องให้นักวิชาการที่มีหน้าที่รับผิดชอบการทำโพลของสำนักต่างๆ ลาออกเพื่อแสดงความรับผิดชอบ เนื่องจากสำรวจผลการเลือกตั้งผู้ว่าฯ กทม. คลาดเคลื่อนจากความจริง และขาดหลักวิชาโดยสิ้นเชิง
ขู่ไล่ออกขรก.ทุจริตสอบครู
นายชินภัทร ภูมิรัตน เลขาธิการคณะกรรมการการศึกษาขั้นพื้นฐาน เปิดเผยว่า หากกรมสอบสวนคดีพิเศษ ชี้ความผิดกรณีการทุจริตการสอบคัดเลือกบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วยกรณีที่มีความจำเป็นพิเศษ ข้าราชการที่มีส่วนเกี่ยวข้องอาจจะต้องได้รับโทษหนักถึงให้ออกจากราชการ